قازاخیستانین باغیمسیزلیغی‌نین 25-جی ایلدؤنومو تورکیه‌نین پایتاختی آنکارادا دونن گئجه کئچیریلن مراسیم ایله قئید اولوندو.
قازاخیستانین باغیمسیزلیغی‌نین 25-جی ایلدؤنومو موناسیبتیله کئچیریلن مراسیمه تورکیه نین علم صنایع و تکنولوژی ناظیری فاروک اؤزلو، تورکیه بؤیوک میللت مجلیسی‌نین صدر معاوینی عاکیف حمزه چلبی، جمهوریت خالق پارتیسی‌نین (ج.ح.پ) لیدئری کمال کیلیچداراوغلو، بؤیوک بیرلیک پارتیسی‌نین (ب.ب.پ) لیدئری مصطفی دستیجی، بعضی سیاستچی‌لر، بوروکراتلار و دیپلومات‌لار قاتیلدی‌لار.
قازاخیستانین موستقیل‌لیگینی ایلک تانییان اؤلکه‌لرین باشیندا تورکیه‌نین اولدوغونو وورغولایان فاروک اؤزلو قازاخیستان ایله تورکیه آراسین‌داکی علاقه‌لرین هر کئچن گون داها دا اینکیشاف ائتدیگینی قئید ائتدی.
اؤزلو تورکیه‌نین اورتاق مدنیت، دیل و  تاریخه مالیک اولان قازاخیستان ایله موناسیبت‌لره چوخ اهمیت وئردیگینی وورغولایا‌راق، خاریجی سیاست، تیجارت، ایقتیصادیات، مدنیت و تحصیل باشدا اولماقلا هر ساحه‌ده امکداشلیغین مثبت نتیجه‌لری‌نین اونو چوخ سئویندیردیگینی سؤیله‌دی.
تورکیه بؤیوک میللت مجلیسی‌نین صدر معاوینی عاکیف حمزه چلبی ایسه تورک تاریخی و مدنیتی‌نین قایناغی اولان بیر جوغرافیادا یئرلشمه‌سی سببین‌دن قازاخیستان تورکیه اوچون اولدوقجا بؤیوک اهمیت کسب ائتدیگینی وورغولادی.
ایکی اؤلکه آراسیندا تیجارت حجمی‌نین 2 میلیارد دو‌لار اولدوغونو دئین حمزه چلبی بونون کیفایت ائتمه‌دیگینی و بو رقمین 10 میلیارد دو‌لار سویه‌سینه یوکسلدیلمه‌سی‌نین واجیب‌لیگینی قئید ائتدی.
